Papersnake/gushiwen huggingface dataset:
断云
吕本中（宋代）

断云西南来，好风东北去。翩然两无心，空中忽相遇。

化为一尺雪，照我亭前路。昔者甚可怜，今来渺无处。

故人多勌色，留我不少住。羁愁动中肠，疾病增百虑。

虚庭著明月，皎皎如积素。不见乘鸾子，空怀旧烟雾。
经吴平观
齐己（唐代）

中元斋醮后，残烬满空坛。老鹤心何待，尊师鬓已干。

幡灯古殿夜，霜霰大椿寒。谁见长生路，人间事万端。
程帅父朝议年八十余诸人作诗褒咏次韵一首
苏籀（宋代）

郎潜华首寤銮舆，连帅元戎十乘车。
吏道薛公何必问，史才倚相妙称书。
雍容鸠杖朝裾伟，谈笑蒲鞭法网疏。
万石恬侯定非晚，闽人安枕梦维鱼。
濂泉寺
王文诰（清代）

石骨攫土土花碧，溜天飞涛泻百尺。五泄辊趋壑底雷，谷应山鸣崩礐石。

芒鞋滑印苔藓斑，冰花著衣珠跳额。轻身飞越万湫龙，直从泉顶探泉脉。

泉顶大陂列环堵，一半颓云压山脊。中通㟟𡽘里余平，两傍待建百人宅。

水归于此百窍并，{氵众}流破肋走騞砉。放下玉帘不上钩，怪石守之纷列戟。

人传帘内竹林通，悟入空门径可迹。瞿昙选佛兼爱身，未肯形骸等闲掷。

瀑泉之上作道场，傍水依岩创规格。无端泉寺两茫茫，兴废乱麻难考覈。

青山白尽老僧头，帘下无人试双屐。空将演说导因缘，一梦精诚动魂魄。

我生蚤以筏喻参，舍法何心究梵册。石头高枕看泉飞，松风谡谡吹茵席。
春秋成字韵 其一
彭汝砺（宋代）

凤鸟知何处，麟经卒告成。人人无义战，岁岁有王正。

秦楚空强力，桓文漫主盟。是非微旨在，终始愿深明。
酬陈中书杨侯家赏瑞莲 其一
释居简（宋代）

法自春秋著一王，不曾纪瑞到莲塘。露盘对倚金茎小，水镜双莲玉井凉。

同样著花仍并蒂，异篷结子不分房。会须问字求玄草，接武华风到后堂。
夜发湘城
严粲（宋代）

西风吹客衣，一舸载书归。肯为身谋便，而令心事违。

橹声江月碎，人影水烟微。渐觉寒城远，沈沈击柝稀。
和王中书德充咏白云诗
沈约（南北朝）

白云自帝乡，氛氲屡回没。蔽亏昆山树，含吐瑶台月。

秋风西北起，飘我过城阙。城阙已参差，白云复离离。

皎洁在天汉，倒影入华池。将过丹丘野，时至碧林垂。

九重迎飞燕，万里送翔螭。
登海陵齐云楼
贺铸（宋代）

楼外浮云何可攀，聊持樽酒共销闲。
归心欻起登临际，春色来销想像间。
晚雪曦时见芳草，沧波尽处欠青山。
长安桃李行应好，解笑刘郎底未还。
送蔡骃守天台
蔡肇（宋代）

天台四万八千丈，玉京五城十二楼。欲乘西风跨独鹤，直渡南斗骑牵牛。

麻姑长爪快搔背，巢父投竿应掉头。广文物色分留在，二妙龙诗肯罢休。
瑶台第一层
张元干（宋代）

江左风流钟间气，洲分二水长。凤凰台畔，投怀玉燕，照社神光。凤花初秀雨，散暑空、洗出秋凉。庆生旦，正圆蟾呈瑞、仙桂飘香。

肝肠。掞文摛锦，驾云乘鹤下鹓行。紫枢将命，紫微如綍，常近君王。旧山同梓里，荷月旦、久已平章。九霞觞。荐刀圭丹饵，衮绣朝裳。
题白龙洞三首 其一
赵蕃（宋代）

循除初㶁㶁，出谷重潺潺。骤或鸣琴瑟，幽疑杂佩环。

茶经不载陆，瓢饮合居颜。借问龙君事，异辞纷莫删。
戏嘲郑四效长庆体
徐熥（明代）

落落江湖庐定迹，匆匆相见阖庐城。离乡已是五六载，道旧曾庐三两声。

杯水覆堂难再返，浮云出岫便庐情。故人浪说工词赋，只恐登楼赋未成。
题赠吴国华钓台
杨时（宋代）

君不见钓璜溪上白发翁，一竿西去追冥鸿。
田车同载非罴熊，西扬烈飞如飘风。
又不风羊裘石濑垂纶叟，爽概凌天动星斗。
万乘故人亲访求，卧对銮舆忍回首。
圣贤遇合自有时，洁身乱伦非所知。
高风寥寥古已往，较然得失知者谁。
君有钓台临橘水，橘溪不与桐溪比。
收身欲摄渭老踪，笑抚长髯照清泚。
澄潭夜月秋光浮，撇波短艇沿汀洲。
长绳巨石不能系，飞帆片席归蓬丘。
巨钩沉饵牵九牛，一钓直掣金鳌头。
修鳞摆鬣浪山起，云鹏飞翻忽千里。
跨云凭翼上青冥，一点孤光厕箕尾。
宴集
林大钦（明代）

沉冥俗所捐，岁月寄秋山。亲侣时萍集，壶觞引兴间。

看云未碍远，看月不须攀。扰扰风尘际，谁开芳夕颜。
送宝南琛往住荆溪碧云寺兼简方厓
倪瓒（元代）

碧云林壑杳重重，此去风流似简公。舂药碓閒湍激下，吟秋蛩响月明中。

结茅拟候芝三秀，眠鹿应遗地一弓。闻道重居开竹牖，待予艇子过溪东。
梅雨潭
林石（宋代）

去夏曾同潭上游，荫松坐石濯清流。
论文声杂飞泉响，话道心齐邃谷幽。
盛暑忽思寻旧好，烦襟顿觉似新秋。
也知关决多馀暇，能更重为胜赏不。
再用韵谢沈德远少卿和诗
虞俦（宋代）

倒指西城我廪高，天公自欲慰民劳。声名敢望黄丞相，诗律间追何水曹。

三径就荒身似赘，一行作吏事如毛。只须多酿兵厨酒，聊伴先生醉后豪。
丹阳行
孙逖（唐代）

丹阳古郡洞庭阴，落日扁舟此路寻。传是东南旧都处，

金陵中断碧江深。在昔风尘起，京都乱如燬.

双阙戎虏间，千门战场里。传闻一马化为龙，

南渡衣冠亦愿从。石头横帝里，京口拒戎锋。

青枫林下回天跸，杜若洲前转国容。都门不见河阳树，

辇道唯闻建业钟。中原悠悠几千里，欲扫欃枪未云已。

英雄倾夺何纷然，一盛一衰如逝川。可怜宫观重江里，

金镜相传三百年。自从龙见圣人出，六合车书混为一。

昔年王气今何在，并向长安就尧日。荆榛古木闭荒阡，

共道繁华不复全。赤县唯馀江树月，黄图半入海人烟。

暮来山水登临遍，览古愁吟泪如霰。唯有空城多白云，

春风淡荡无人见。
和西江李助副使早登开元寺阁
陈陶（唐代）

虚豁登宝阁，三休极层构。独立天地间，烟云满襟袖。

鳌荒初落日，剑野呈绮绣。秋槛祝融微，阴轩九江凑。

拂檐皇姑舍，错落白榆秀。倚砌天竺祠，蛟龙蟠古甃.

翛然观六合，一指齐宇宙。书剑忽若□，青云日方昼。

南朝空苍莽，楚泽稀耕耨。万事溺颓波，一航安可涭。

徒云寄麟泣，六五终难就。资斧念馀生，湖光隐圭窦。

早闻群黄鹤，飘举此江岫。陵谷空霭然，人樵已雏鷇.

燕宫豸冠客，凭览发清奏。珠玉难嗣音，摐辕愧孤陋。
燕
傅眉（清代）

春风吹断紫蒲茸，衔入卢家画阁中。只许游丝飞院落，不容柳絮近帘栊。

奈何蛱蝶弹轻粉，忽略桃花扑老红。收拾香泥劳苦罢，镜台偷照玉蟠龙。
香潭八首
许月卿（宋代）

我歌乱以归来篇，君笑骑驴孟浩然。
君有风云须得地，我无历日不知年。
君贪觞咏盟泉石，我愿朝廷泰地天。
君去登畿春浩浩，我归受幣女娟娟。
得邵甘来中州信感赋
蒋廷锡（清代）

昔年郊野逐行旌，马上风烟今古情。枯木远当人面立，白云低向屋头生。

召陵地僻初无县，博浪沙横旧有城。零落雄图同怅望，驿亭为我觅题名。
雨雪
皇甫冉（唐代）

风沙悲久戍，雨雪更劳师。
绝漠无人境，将军苦战时。
山川迷向背，氛雾失旌旗。
徒念天涯隔，中人芳草期。
游洞庭湖湘
张说（唐代）

缅邈洞庭岫，葱蒙水雾色。宛在太湖中，可望不可即。

剖竹守穷渚，开门对奇域。城池自絷笼，缨绶为徽纆.

靡日不思往，经时始愿克。飞棹越溟波，维舟恣攀陟。

窈窕入云步，崎岖倚松息。岩坛有鹤过，壁字无人识。

滴石香乳溜，垂崖灵草植。玩幽轻雾阻，讨异忘曛逼。

寒沙际水平，霜树笼烟直。空宫闻莫睹，地道窥难测。

此处学金丹，何人生羽翼。谁传九光要，几拜三仙职。

紫气徒想像，清潭长眇默。霓裳若有来，觏我云峰侧。
题西山生祠壁
长沙郡人（宋代）

举世知公不爱名，湘人苦欲置丹青。
西天又出一活佛，南极添成两寿星。
几百年方钟间气，八千春原祝修龄。
不须列作生祠记，四海苍生口是铭。
题棋山
徐俛（宋代）

风驭云转□渺茫，石奇松老尚苍苍。
留题尽有争先意，谁识棋山是道场。
送龙门宗人殿凤山始祖墓还里
何大绩（明代）

凤岭三台照，龙门接太微。登高红日近，望远紫云飞。

异地渊源合，同根棣萼辉。送君暂归去，时享莫相违。
上十四吟十首
刘克庄（宋代）

万里当年慕建侯，而今痴坐衲蒙头。
臭皮袋有形为累，古锦囊无句可收。
拾穗翁饥歌不辍，散花人黠去难留。
荒村不办肩舆者，未害先生策杖游。
寒食夜
崔道融（唐代）

满地梨花白，风吹碎月明。大家寒食夜，独贮望乡情。
四用出郊韵三首
吴潜（宋代）

四望青山宿雾收，白鸥浩荡意悠悠。
红旗不用穿三市，画舸何妨访十洲。
台榭装成多样景，水云占却几分秋。
洛阳耆旧名园记，般入明州志可不。
二月一日晓渡太和江三首
杨万里（宋代）

晓翠妨人看远山，小风偏入客衣单。
桃花爱做春寒信，只恐桃花也自寒。
寄下城庞卯君时予将有朱崖之行
成鹫（清代）

终日怀人在翠微，下城云树想依稀。江通锦水凭鱼寄，路入青依鹤纵飞。

三顷秫田临古岸，数椽茅屋对斜晖。明朝我向朱崖去，回首泷中便当归。
解语花 橄榄
杜文澜（清代）

芳盐坠碧，破篦藏珠，霜老吟青子。懒寒侵齿。含颦处、舌本暗回子味。

瓶笙沸水。听小语、龙团新试。留剩核、然近银釭，几瓣飞兰蕊。

犹记吴门夜市。逗红灯一点，幽唱初起。瘦梅香里。

分螺盒、冻绿暗侵葱指。天涯岁晚。空惆怅、素巾铅泪。

知甚时、重赠檀奴，消玉尊残醉。
诸公次韵予复次韵二首
曾几（宋代）

梅花过后杏花前，嫩蕊装成一盖圆。
恼乱春风为渠了，幽香破睡有明年。
旧所乘马老且瘠见之感怀
张纲（宋代）

人衰马亦老，不踏长安道。筋力渐疲羸，鞍鞯谩华好。

见我勿嘶鸣，为尔动怀抱。无复矍铄时，去去饱丰草。
登乌石寺
杨万里（宋代）

回头身忽在树杪，一览千山万山小。
怪崖不落欹欲摧，令人仰看怯眼开。
小亭解事知侬倦，翼然飞出青山半。
上头最上却镜平，百亩金碧千衲僧。
高峰高寺更高阁，进步竿头若为脚。
兹游胜绝庸非天，山下虚行二十年。
法婴玄灵之曲二首 其二
葛洪（魏晋）

玄圃遏北台，五城焕嵯峨。启彼无涯津，泛此织女河。

仰止升绛庭，下游月窟阿。顾盻八落外，指招九云遐。

忽已不觉劳，岂悟少与多。抚璈命众女，咏歌发中和。

妙畅自然乐，为此玄云歌。韶尽至韵存，真音辞无邪。
小重山
许德蘋（清代）

杨柳枝头舒眼青。桃花初点注、脸霞匀。一溪风外卷香尘。思飘渺、落日淡微云。

听唱望仙门。阿谁声细细、背灯昏。胡沙路远嫁昭君。年年恨、辜负一家春。
子真子常饷双鸳将以五言效颦三首以谢
刘克庄（宋代）

顾影矜毛羽，晴川偶泳游。
不知谁打鸭，惊去不回头。
次方正叔知县韵仆今年六十有三窃观正叔赠陈
王之道（宋代）

水满陂塘麦满村，路逢田父和长言。
题诗懒作蝇头字，贳酒愁长犊鼻褌。
芳草藉青迷野迳，远山横翠入柴门。
道衡骨朽无人继，卿相谁能预识温。
泮水荷香
钱元扬（清代）

方池十亩尽荷花，胜赏应怜此地奢。岸影涨红疑烈火，水光回映想流霞。

清能拔俗因风远，色不因人带日斜。解道禅心无住著，轻芳送入野人家。
四顾
晁说之（宋代）

四顾荒荒孰我容，百为深省亦何从。
江山风雨愁皆满，天地波涛恨未穷。
宁使衰容添白发，难将世态入青嵩。
飘然已作东游计，康乐翻经待厥终。
李季章参政寄近作绝句次韵答之 其六
韩淲（宋代）

家食何如禄万钟，梦回珂辔响玲珑。书生习气初无恙，只怕勋名不贷公。
西兴流压雨赠同邸李计议
徐玑（宋代）

客裹遭多难，相逢意已降。
酒殷同晚店，烟雨隔秋江。
许国心独壮，论兵世少双。
将门寻旧续，应不记蓬窗。
小亭
任希夷（宋代）

幅巾清晓入西园，春动园林物物鲜，
却想小亭才日出，海棠花发麝香眠。
偈四首
释继昌（宋代）

五陵公子争夸富，百衲高僧不厌贫。
近来世俗多颠倒，只重衣衫不重人。
海上三山行为唐仁卿父母双寿赋
欧大任（明代）

君不见南北涨渤一水通，扶桑万里初日红。蓬莱瀛洲与方丈，黄金宫阙云气中。

三神之山可望不可至，船行往往引以风。澄海东近扶桑东，霞冠星佩唐仙翁。

陈姥秀笄六珈贵，重封偕老颜如童。华堂结构开耆寿，烟波绾带沧津口。

鸾歌凤舞轩辕丘，包匦菁茅云梦薮。错衡文毂拥路衢，峨弁振缨向庭牖。

雕盘缤纷翠釜驰，金支闪烁珠旗走。翁姥齐欢此日觞，象筵岁酌长生酒。

仙郎计部莱衣斑，兰满阶墀玉树环。安期巨枣纷将献，王母蟠桃近可攀。

君不见阜乡亭下赤舄还，千岁求我蓬莱间。且向天中觐双阙，还来海上访三山。
送王明府赴灵壁
沈鍊（明代）

王子双凫舄，新辞五凤城。暂回抽笔兴，去作绾符行。

客路依星署，官居学水清。泗滨多磬石，应和绮琴鸣。
满江红·和王昭仪韵
汪元量（宋代）

天上人家，醉王母、蟠桃春色。被午夜、漏声催箭，晓光侵阙。花覆千官鸾阁外，香浮九鼎龙楼侧。恨黑风吹雨湿霓裳，歌声歇。
人去后，书应绝。肠断处，心难说。更那堪杜宇，满山啼血。事去空流东汴水，愁来不见西湖月。有谁知、海上泣婵娟，菱花缺。
送李余及第归蜀
贾岛（唐代）

知音伸久屈，觐省去光辉。津渡逢清夜，途程尽翠微。
云当绵竹叠，鸟离锦江飞。肯寄书来否，原居出亦稀。
朱储村访徐次云
朱丙寿（清代）

半村新绿树痕齐，访友无端到剡溪。背指锦川桥一曲，乱山深处夕阳低。
壬午七夕焚香静对心境清澈飘飘有凌云之想
周映清（清代）

云际神光果合离，仙家自古此佳期。试从跨鹤缑山日，历数骖鸾汉殿时。

恍忆前身同缥缈，偶来下界暂栖迟。何时相逐三山去，重揽灵裙织藕丝。
题西湖十景 其五 双峰插云
弘历（清代）

高不畏风双髻垂，天衣几缕称身披。画师若与开生面，想见淡妆浓抹时。
满庭芳（赐茶）
王之望（宋代）

犀隐雕龙，蟾将威凤，建溪初贡新芽。九天春色，先到列仙家。今日磨圭碎璧，天香动、风入窗纱。清泉嫩，江南锡乳，一脉贯天涯。

芳华。瑶圃宴，群真飞佩，同引流霞。醉琼筵红绿，眼乱繁花。一碗分云饮露，尘凡尽、牛斗何赊。归途稳，清飙两腋，不用泛灵槎。
三台令·不寐倦长更
李煜（五代）

不寐倦长更，披衣出户行。月寒秋竹冷，风切夜窗声。
立春日集杜句
高斯得（宋代）

早行石上水，泥泞苦相牵。
盗贼浮生困，艰辛众目怜。
囊空罄金错，米尽折花钿。
更有伤心处，君臣豺虎边。
书斋
仇远（元代）

谷雨宜晴花乱开，一壶春色聚书斋。
园林此后无车马，竹杖芒鞋政自佳。
遨游出西城诗
陆机（魏晋）

遨游出西城。按辔循都邑。
逝物随节改。时风肃且熠。
迁化有常然。盛衰自相袭。
靡靡年时改。冉冉老已及。
行矣勉良图。使尔修名立。
浣溪沙（梅）
袁去华（宋代）

玉骨冰肌比似谁。淡妆浅笑总相宜。一枝清绝照涟漪。

客意无相花亦老，风烟错莫雨垂垂。溪边立马断肠时。
偈颂三十六首 其十
释如珙（宋代）

河清海晏皇基壮，雨顺风调百姓安。三世如来同祝赞，龙楼曲奏万年欢。
邑水南夜归即景
何梦桂（宋代）

郊原踏遍拾芳蘅，归听城头打二更。
野渡无人舟早宿，山蹊有月马迟行。
人家灯落半江影，僧寺钟来隔岸声。
世路百年双屐底，青山不老白头生。
辛丑春乞身东归过太原赠张愚生
高赓恩（清代）

细草青回辇路春，舞雩今见咏归人。寒镫夜话西山雨，匹马朝飞朔陌尘。

海内论交几师友，秦中播越旧君臣。丈夫不为穷途哭，万感苍凉泪满巾。
偶书二首
白玉蟾（宋代）

绛阙清都何时到，沧海桑田谁与怜。
三十六天归路稳，撚花对酒一凝然。
诸葛元亮见和复用韵答之
辛弃疾（宋代）

大儒学礼小儒诗，听取胪传夜控颐。
事出肺肝人易见，道如饮食味难知。
此生能著几緉屐，何处高悬一缕丝。
却笑空山顽老子，年来堪受八风吹。
西征黄莲坑遇雪
陈淳（宋代）

行入黄莲北，风严雪又加。
满山罗玉树，遍地错琼花。
清洒姿元颣，虚明质不华。
瘴眸为一洗，惊觉若仙家。
丁未上巳重游龙隐岩
章岘（宋代）

溪干舣棹访岩扉，危磴攀缘不欲归。
垂乳滴声当佛座，宿云留润在僧衣。
聊开禊席临流水，闲掷文竿到落晖。
旅宦天涯甘寂寞，送春无意惜芳菲。
养蔬四首为汉府教授王先生作 其一
王褒（两汉）

微雨朝来过，园蔬取次看。韭芽欣土暖，芥荚怯霜寒。

畦理高低种，厨供旦夕飧。莫嫌藜藿舍，金玉试春盘。
送言謇伯之天津
徐仁铸（清代）

潞河水程安且娱，盘旋直到丁字沽。却舍双轮曳双桨，歌诗不歌余马瘏。

言子觥觥世文学，能为汉赋摧吴歈。春风原草出佳句，才名英绝传皇都。

金台骏骨已不朽，上客珠履争迎趋。析津形势控南北，黄河万里此尾闾。

方今金瓯无点缺，谁令堂闼来貙貐。宗生乘风范揽辔，斯志颇志常人殊。

虫鱼釽析小言耳，彼哉沟瞀而拘迂。我生心力百无赖，有书废读冠则儒。

坐看鹒蟀似流电，安有远志殚八区。以我方君何所似，强者齐楚，弱者犹曹邾。

祇馀结习未全汰，别无美谥惟至愚。临歧一语重诿諈，君应诺我勿嗫嚅。

水西庄畔脱经过，尚闻八卷题襟韵事无？
蝴蝶词
彭洋中（清代）

小队花丛故故迟，翩𦒘金粉去来痴。人间一样游春梦，却羡庄周未醒时。
春日二首 其二
释元肇（宋代）

乍雨新晴媚物华，孤烟落日晚人家。柳摇浅浅深深水，篱露红红白白花。
滴滴金·当初本合蟾宫里
杨无咎（宋代）

当初本合蟾宫里。谩容易、到尘世。表里冰清谁与比。占无双两地。诜诜已是多孙子。看将来、总荣贵。岁岁今朝捧瑶觞，劝南园桃李。
二月望留云阁两集
李梦阳（明代）

今年花朝花烂开，春风细雨临高台。绕阑红湿舞英重，隔窗黄闪流莺回。

连日霢霂地巳足，薄暮风云天更来。眼看万物歘生色，尔我胡惜黄金杯。
晓坐荷桥四首
杨万里（宋代）

四叶青苹点绿池，千重翠盖护红衣。
蜻蜓空里元无见，只见波间仰面飞。
汉铙歌十八首 其六 战城南
胡应麟（明代）

战城南，日无色。壮士长征死，愿作乌鸢食。请谓乌与鸢：“壮士死，国家委。

身丧其元，汝食其肉，一胡忍且残。世有大豪元恶巨奸，杀公吏，探赤丸，暴戾恣睢脍人肝。

一旦祸机发，横尸道旁，血如流泉，腐肉如丘山。汝胡不食，甘此忍且残。”

请为乌与鸢答君子：“言世有大豪元恶巨奸，司命不敢录，司败不敢拘，司隶不敢纠弹。

十九老死牖下，子孙贵盛，冢墓象祈连。彼虽有肉血，我安得餐。

壮士不自惜，委身徇国家，丧其元，我固当得食，彼复何言。”
胆瓶
胡应麟（明代）

折取三花归，琉璃贮春碧。三十六峰云，昼绕维摩室。
句
杨献民（宋代）

县官伐木入烟萝，匠石须材尽日磨。
初夏登彝陵至喜亭
陆鸿（清代）

滟滪瞿塘几日还，江亭遥认水云关。乍浮乍没渡前渡，半雨半云山外山。

明月帆飞风正好，黄陵花落夜初闲。浊醪破戒邀僧话，一解天涯憔悴颜。
再次前韵送王文安四首 其三
陈恭尹（清代）

西山朝爽控青旻，鸲鹆岩边自得津。蕉叶润于藏价玉，青花浮得泛萍人。

结髦刘主聊乘暇，好锻嵇生自性真。一世未知磨几砚，石田开凿过千春。
王元章倒枝梅画
徐渭（明代）

皓态孤芳压俗姿，不堪复写拂云枝。
从来万事嫌高格，莫怪梅花着地垂。
【南吕】一枝花_遗张伯元正
周德清（元代）

遗张伯元
正伯牙志未谐，遇钟子心能解。使高山群虎啸，要流水老龙哀。洒落襟怀，一笑乾坤大，高谈云雾开。几行北雁吞声，一片西山失色。
【梁州】无人我惊心句险，有江山空日烟埋。相逢尽是他乡客。我淹吴楚，君显江淮。雄游海宇，挺出人材。箕裘事业合该，簪缨苗裔传来。大胸襟进履圯桥，壮游玩乘槎大海，老风波走马章台。千载，后代，子孙更风流煞！万一见此豪迈。玉有润难明借月色，出落吾侪。
【隔尾】向管中窥豹那知外？坐井底观天又出来。运斧般门志何大！出削个好歹，但成个架格，未敢望将如栋梁采。
翠香二姊将以次子为余嗣志感
吴宗爱（清代）

汤饼清欢会九秋，试啼早欲卜英遒。人言似舅夸无忌，我觉生儿羡莫愁。

不是悲愉关骨肉，谁能户牖代绸缪。添丁欲向先夫告，好慰苍凉土一抔。
明道亲享先农十首
佚名（隋代）

歆我嘉荐，锡我蕃禧。
多黍多稌，如京如坻。
白沙泉
杨蟠（宋代）

不见泉来穴，沙来落细声。
夜高寒月漾，银汉太分明。
寇中逃山
萧澥（宋代）

三三两两伏茅茨，有事难言只自知。
心破胆寒无处著，风枝露叶亦惊疑。
李县丞美替作此诗饯之
慕容彦逢（宋代）

东阳见夫子，格调骇心目。相逢恨不早，请违何太速。

咄咄空中字，便便榻间腹。暂留肠九回，言归日三卜。

到家乐应颠，登舟喜堪掬。题桥释旧誓，弹冠俟新沐。

偃蹇何足嗟，君看松与竹。
伤春
张耒（宋代）

浮云冉冉送春华，怯见春寒日欲斜。
一夜雨声能几许，晓来落尽一城花。
瑞鹤仙
王韵梅（清代）

轻阴寒食近。又做冷欺花，几番风信。春情渐吹醒。

看一株杨柳，眠还不稳。孤怀易感。眼前事、何堪重省。

尽无聊、减字偷声，摹写一腔心影。

沉闷。麋丸墨淡，虎仆毫尖，难题幽愤。莺慵蝶困。花间意，更休问。

总三分春色，二分风雨，不敌十分长恨。任囊琴、挂壁年年，尘封玉轸。
苏幕遮 杜鹃
丁澎（清代）

杜鹃花，杜鹃鸟。鸟在花间，血泪和花叫。只说不如归去好。

赚得春归，花鸟都知道。

枕边频，枝上悄。一样名儿，何似双双闹。恨不将花团做鸟。

鸟歇花残，春去多时了。
咏史上·萧张二首
陈普（宋代）

汉高礼义入陵夷，械到萧何更有谁。
惟有子房云外客，不称名字冠当时。
樊大舅客金陵有诗吊方正学先生墓予次其韵
倪瑞璿（清代）

金川门入北平军，叔父周公逐嗣君。碧血一区埋十族，青山千古护孤坟。

祠依忠烈缘同志，藓蚀碑铭认旧文。樵牧那知青史事，经过也复吊斜曛。
菩萨蛮
曾觌（宋代）

云烟漠漠秋容老。茅檐映水人家好。林叶未凋疏。远山横有无。

平生耕钓事。若个安身是。劝君早归来。碧香新瓮开。
满庭芳
侯善渊（元代）

静室颐神，宁心默运，内观一点真阳。洞虚豁朗，焕焕透明堂。

照见虚空法界，先天地、独立无双。三光秀，圆明实相，浩劫应时长。

回头谁问己，眼前顼著，不用思量。自然契道，物我两俱忘。

唯有清风皓月，通神化、无极之光。升玄路，混元一气，拍塞遍诸方。
哭智棻上人
周孚（宋代）

石翁山边初见子，僧宝遗珠无乃是。当年不负澄观诗，晚岁还供玉川米。

河润九里人所传，我穷累渠今溘然。秋风宿草荒墓田，再来阿练吾无缘。
偶得吟
邵雍（宋代）

壮岁若奔驰，随分受官职。
所得唯锱铢，所丧无纪极。
今日度一朝，明日过一夕。
不免如路人，区区被劳役。
初出城怀李西涯
谢迁（明代）

乞身归去荷温纶，当宁深仁念旧臣。犬马力疲徒恋主，金兰谊旧更怀人。

乡心已负青山久，客路真惭白发新。犹幸潞河冰未合，匆匆解䌫问前津。
清明日欲宿石门，未到而风雨大作，泊灵星小
杨万里（宋代）

波涛端不为君休，风雨何曾管客愁。
自古诗人磨不倒，一樽大笑谢阳侯。
都昌瞻陶母像
邵宝（明代）

穷巷欣来长者车，淹留深愧食无鱼。青丝一缕并刀下，挽得中原九鼎馀。
闰月定四时
乐伸（唐代）

圣代承尧历，恒将闰正时。六旬馀可借，四序应如期。

分至宁愆素，盈虚信不欺。斗杓重指甲，灰琯再推离。

羲氏兼和氏，行之又则之。愿言符大化，永永作元龟。
余数与同舍唱和而何亨老独否耿伯顺以诗挑之因次其韵
赵鼎臣（宋代）

巧匠未尝夸所能，解衣槃薄初不惊。纷纷众史争舐笔，我独以此全其名。

坎其击鼓瓦釜闹，黄钟大吕元希声。扬雄有口吃不语，长安小儿心欲轻。

一朝胸中吐白凤，至今千载犹仪刑。颇疑将军固多许，衔枚十万藏奇兵。

可怜吾党有壮士，疾斗不暇金鼓鸣。寄声大耿莫仓猝，火急防渠夜斫营。
上元节赐随营诸臣食
弘历（清代）

五十吉行早驻銮，节朝赐食扈随官。琅霜粔籹颁群座，星海鱼随舞七槃。

元夕所欣逢跸路，一家何处不长安。东风弗妒明蟾满，更待银花入夜看。
幽庭
盛烈（宋代）

幽庭鸟蹴梅花片，蔌蔌因风抟复散。
贪看立到昼阴移，满地苍苔遮一半。
满庭芳·郑履声传
李刘（宋代）

郑履声传，倪经业绍，半千贤运重开。妙年阔步，高折桂枝回。卿月郎星历遍，都贪把、符竹南来。棠阴永，仍持玉节，臬事副钦哉。吾生，真幸会，旧家桃李，曾费栽培。更春风次第，吹到寒荄。遥望绂麟祥旦，霄躔邈、阻奉琅杯。谁知道，清源路远，直上即蓬莱。
钜鹿公主歌 其一
胡应麟（明代）

油壁香车向何许，玉勒花骢汗红雨。
和答刘庆远
姜特立（宋代）

夙昔何尝卑小官，已将富贵等閒看。
余名不上韩公榜，事业难登汉将坛。
念旧讵能忘里社，避喧终欲挂朝冠。
故人不为吟招隐，更极吹嘘借羽翰。
新鹭
穆孔晖（明代）

出谷翩翩初弄时，金衣巳占最高枝。催花独和东风早，栖树应嫌绿叶迟。

日暖龙池停玉辂，烟晴雀厦侑琼卮。红尘紫陌愁听汝，柳市桃源负昔期。
至启至数日前久疏投刺略遂登门方媿非才过叨
李至（宋代）

相留不称主人心，多病虚劳酒满斟。
厅事便临芳草迳，庖厨只就绿槐阴。
玫瑰出槛参差拆，薜荔依墙积渐深。
却恨无情是朝日，暂陪欢笑已西沈。
寄卢中甫四首 其二
许景衡（宋代）

九月都门风薄衣，夜砧声里雁南飞。野人不识长安乐，且趁鲈鱼一棹归。
饿咏
刘叉（唐代）

文王久不出，贤士如土贱。妻孥从饿死，敢爱黄金篆。
三峡桥
钱闻诗（宋代）

生平有志在山水，得绂此邦非偶尔。
行行白鹿书院来，小舆竹迳松阴里。
轻雷急鼓山前闻，飞梁截截水下喷。
有如蛟龙卷沧海，怒气直欲山前吞。
劝客倚栏同把盏，低头千夫眩双眼。
自非建始决金堤，端是晋阳彻三板。
手摩题石苔藓斑，驻看未饱不忍还。
谁能挽之出庐山，一洗尘俗清人间。
章江作
韦庄（唐代）

杜陵归客正裴回，玉笛谁家叫落梅。之子棹从天外去，

故人书自日边来。杨花慢惹霏霏雨，竹叶闲倾满满杯。

欲问维扬旧风月，一江红树乱猿哀。
吊宇文道可
郭印（宋代）

居闲共喜迹相亲，桑户谁知遽反真。三纪周旋浑作梦，一樽离别倍伤神。

旧邦犹忆江山主，新圃俄摧草木春。阴德降祥天报定，高车驷马岂无人。
冰盘雪藕
周霆震（元代）

清彻冰盘压蔗浆，酒酣雪藕进华堂。凝寒色映瑶华脆，真白丝连翠袖香。

金掌曾闻承玉露，琼台忽见捣玄霜。文园近日真消渴，莫种莲根引恨长。
赠南台察院椽修敬宗管叔坚还台
李士瞻（元代）

东风吹雨春冥冥，荔子花残梅子青。游丝千尺遍江浒，愁挂离子留不住。

三山中有神仙宅，玉树亭亭照颜色。去年相逢眼未知，今日相看重离别。

脩郎修郎多汝贤，曾陪骢马骖后先。气岸巉巉隔秋水，皎如宝镜悬青天。

穾窍洞射幽隐辟，毫末悉露生光妍。骏如天马行长空，夭矫弗与凡骨同。

快如俊鹘下旷野，搏击狡兔追莽风。近时上书于主将，意气横出冲晴虹。

黄金台前马价高，旧时属椽俱英豪。如公脱落定应少，我有真眼过方皋。

邂逅天涯即倾倒，北方之子信然好。红颜绿发当妙年，颀而长兮富文藻。

明月之扇子所遗，上有名字谁其题。似欲南薰送北客，赠之寄尔长相思。

故子新峨獬豸冠，神完气固方大观。神仙中子托为侣，彩鹢西去何翩翩。

我今赠子青云裾，旋当与子催荐书。中台选曹定虚左，不负堂堂八尺躯。
酹江月 登古容城有感，城阴则静修刘先生故
安熙（元代）

天山巨网，尽牢笼、多少中原人物。赵际燕陲空老却，千仞岩岩苍壁。古柏萧森，高松偃蹇，不管飞冰雪。慕膻群蚁，问君谁是豪杰。重念禹迹茫茫，免狐荆棘，感慨悲歌发。累世兴亡何足道，等是轰蚊飞灭。湖海襟怀，风云壮志，莫遣生华发。中天佳气，会须重见明月。
送普岩维那
释崇岳（宋代）

冶父门庭索索，东湖风波甚恶。知心能有几人，万里秋天一鹗。
瘦马引
姚燮（清代）

城中无一马，一马在城下。骨瘦毛卷，平沫流赭，力苶无为意亦舍。

我闻韩王御马如御龙，其马肉角青方瞳。横槊斫阵飞如熊，入阵马白出阵红。

人血浴尻难汰洗，箭瘢入骨蹶复起。西风一夜八百里，但见奔云过关紫。

近闻此马没阵死，特缋马图进天子。天子下泪圉人愁，凄霜飒飒蓬蒿秋。

眼中之马长废弃，拄足城根齧枯地。当年玉勒黄金鞍，喷薄天精轶房驷，未料人间有危事。

吁嗟乎，尔群三十遭鬼屠，尔马虽瘦能完躯，昔尔骑者今何如？

尔不见将军脱甲南剡趋，涉山无马乘竹舆。
送黎六郎赴阳翟少府
韦应物（唐代）

试吏向嵩阳，春山踯躅芳。腰垂新绶色，衣满旧芸香。

乔树别时绿，客程关外长。只应传善政，日夕慰高堂。
再赋 其二
洪适（宋代）

圃在前村若个知，山逢愚叟会须移。前言戏耳君休怪，七绝成阴自有时。
得生诗寄怨
呼文如（明代）

人间自是语便便，不是春风不肯怜。
为寄一声何满子，相思今日尽君前。
刘天锡之子八岁能作大字今年十三矣笔画愈进有雄健之气作二绝句赠之 其二
王庭圭（宋代）

作戈如挽百钧弩，腕力想能回万牛。江夏当年有童子，未闻落笔写银钩。
船下夔州郭宿，雨湿不得上岸，别王十二判官
杜甫（唐代）

依沙宿舸船，石濑月娟娟。风起春灯乱，江鸣夜雨悬。
晨钟云外湿，胜地石堂烟。柔橹轻鸥外，含凄觉汝贤。
宴西洋博尔都噶里雅国使臣
弘历（清代）

越纪一来庭，条枝隔大溟。度能遵礼典，名未著山经。

勤远非吾事，柔遐藉国灵。指南漫须赐，彼自解瞻星。
句
高似孙（宋代）

簖头蟹大须都买，篘下醪香且竟酣。
乙丑腊月十三日恭遇慈大人八十二岁生日喜赋 其七
屈大均（明代）

七尺人难许，归耕已十秋。亲安因不仕，母老复何求。

妇汲朝临涧，儿樵晚下丘。陔边春草色，日夕更思柔。
望牛渚有感三首 其一
郭祥正（宋代）

身滞历阳浦，心倾牛渚云。圣人开六合，于此渡三军。

霸气扫无迹，神功千载闻。明朝有归兴，石上洗尘纷。
颂古九首
释梵思（宋代）

腊月二十五，云门一曲新。
一回闻举著，笑杀洛阳人。
冬景 地炉煨榾柮
刘辰翁（宋代）

片地为炉古，长镵斫雪来。蒲团容膝坐，榾柮向人煨。

凿破昆山璞，方如煖阁开。一根深雨露，四壁涨烟煤。

光怪浮螭吻，云星拨芋魁。朱门香兽拥，何意早成灰。
志别
廖衷赤（明代）

明月登舟两地分，骊歌初唱那堪闻。湖山夜话人千里，愁向江头望白云。
郡楼九日
艾性夫（元代）

虹影初消雨脚收，凭高聊复散牢愁。
烟横三市蜂房屋，尘掩重门燕子楼。
黄菊自随陶令节，白云那管汉时秋。
雁飞不尽乾坤大，安得相从汗漫游。
如梦令 其三 朝回
梁清标（清代）

翡翠衾寒拖逗。恼煞鸡声偏骤。带得御香归，犹喜晓妆才就。

生受。生受。正是画眉时候。
次韵唐彦猷华亭十咏其六陆瑁养鱼池
王安石（宋代）

野人非昔人，亦复水上居。
纷纷水中游，岂是昔时鱼。
吹波浮还没，竞食糟糠余。
吞舟不可见，守此岁月除。
观宗室赵明发使君所画访戴图并二小诗因次其韵 其一
释道潜（宋代）

水石追摩诘，风骚类小山。每来窥二妙，恋恋欲忘还。
和溪翁二首 其一
胡仲弓（宋代）

学僧居丈室，不似客途中。独榻卧明月，长廊受晚风。

书痴成病懒，诗债喜穷工。汩汩尘埃者，吾今愧此翁。
偈颂一百零二首 其一
释慧远（宋代）

千尺身中丈六衣，斩新拈出恰相宜。长针短线君看取，节角请讹我自知。
洗马行和关子东韵
周紫芝（宋代）

忆昔四海多甲兵，令严细柳将军营。铁衣健卒持满立，黑头壮军从军行。

眼前千马复万马，寸土不耕犁与骍。自从虎皮蒙剑戟，此马不闻鼙鼓惊。

只今尽浴长安水，七十万匹俱长鸣。风騣雾鬣久不试，日餍官粟无斗升。

庙堂伊吕自有策，不与韩白齐功名。圉人但喜马肥健，野老安知无战争。

有君如此岂不乐，俟河几时今得清。不须天育骠骑种，云雾晦冥方降精。

我欲刻石上浯水，白头弄笔羞书生。不闻铁骑响鸣镝，但听玉箫吹九成。
阮郎归·吴门寄家书
项鸿祚（清代）

阖闾城下漏声残，别愁千万端。
蜀笺书字报平安，烛花和泪弹。
无一语，只加餐，病时须自宽。
早梅庭院夜深寒，月中休倚阑。
旅中杂兴五首
赵蕃（宋代）

旧雪固已多，新雪翻增剧。
立春已涉五，太昊犹辟易。
长安有羁旅，无以度朝夕。
所愿见白日，归舟泛深碧。
浣溪沙·翠阜红匪夹
朱孝臧（清代）

翠阜红匪夹岸迎，阻风滋味暂时生。
水窗官烛泪纵横。
禅悦新耽如有会，酒悲突起总无名。
长川孤月向谁明。
与王漕乞张右史集二首 其二
周紫芝（宋代）

张绪风流士，文昌古淡诗。发扬知有助，埋没竟多时。

公已勤雠校，神应作护持。何当遗珠玉，璀璨满书帏。
一笑山琴月盘倚醉石
张宁（明代）

迢迢郁林州，渺渺扶馀国。截断洞庭波，苍茫古颜色。

空庭悬磬白日孤，四无完壁生蘼芜。残刓败纽钟鼎破，棱层断骨蛟龙枯。

不堪元亮眠，不下元章拜。醉来半倚醒半凭，侧对青山不相碍。

弹琴声益清，候月影先在。空山寂无人，兀立如有待。

昔为谁家物，今为吾所爱。今来古往复几年，问石不语心茫然。

失亦不足悲，得亦不足怜。世间万物皆暂有，大梦未觉争媸妍。

李文饶，牛僧孺，爱物何同爱身异。间关进退互不持，纵有珍奇焉足计。

载鼓纷亭操，载歌谪仙词。青天湛湛知音少，一曲秋风两鬓丝。
送强幼安
周紫芝（宋代）

慈固必能勇，刚亦能近仁。内荏色徒厉，定知非仁人。

强公本仁者，笑语生阳春。散为三年泽，不及千里民。

庬恩出岂弟，雅量含清醇。应容盗取毡，肯叱吏吐茵。

谁知乃中刚，临难气益振。前年摄虎符，折冲如有神。

邻封堕贼手，齿寒已亡唇。孤城危累卵，夜卧寄积薪。

清诗见横槊，高会开重闉。群奔窜狐鼠，万刃抗一身。

岂但虎渡河，遂使盗入秦。至今忠义士，不数远与巡。

嗟我挟策子，缪作升堂宾。忠风激中肠，别语聊重陈。

公议谁能掩，伟绩终难湮。阴功及黎庶，天语形丝纶。

富贵当自兹，照眼功名新。
招希元奕
宋祁（宋代）

饱食南荣曝昼曦，小星联影入枯棋。
座宾只待王郎至，为判南风不竞时。
送文上人游台荡
释普度（宋代）

文彩全彰拄杖头，吴山楚水兴悠悠。
江声一夜催行色，踏断石桥方始休。
清平乐·苑秋凉早
仇远（元代）

苑秋凉早，石径幽花小。霜絮飞飞风草草。翠碧斓斑驰道。香沟诗叶难寻。依然绿浅红深。倚竹空歌黄鹄，谁招青冢游云。
闻琵琶
施朝干（清代）

琵琶弦急对秋清，弹作关山久别情。借问黄河东去水，几时流尽断肠声。
余在顾辛庄佣书有李笑檐顾子白赐题咏白牡丹五十韵得一先韵
温权甫（清代）

夏日情偶倦，抛书午后眠。醒来无情思，忽见有寸笺。

草圣形难办，神浓墨未干。挥毫龙蛇走，满纸落云烟。

子白东兄写，笑檐世弟编。成文吐锦绣，雅意更缠绵。

邀侬入诗社，赏咏白牡丹。体式五言古，限韵是一先。

五十韵牌检，三时真草全。不成罚酒数，坐花开琼筵。

闻来乘逸兴，思去又索然。老羞久废学，专能作诗篇。

况是枯肠客，痴迷似醉颠。抽丝如轧轧，枵腹何便便。

真愧白居易，敢同李谪仙。扪心如水沸，五内似油煎。

勉力附骥尾，紧加逐鹿鞭。措辞不达意，下笔大如椽。

体格虽匹古，失粘有万千。涂鸦真满纸，不与逃了禅。

小院群芳歇，花王独立前。牡丹真富贵，白色更新鲜。

不与繁华竞，冰姿若自怜。红妆笑艳冶，素质伴婵娟。

啼妇闺门妒，粉郎陌上穿。梅魂盆外借，李蕊意中缘。

虢国娥眉扫，庄周蝶梦圆。眉颦西子頞，香压太真肩。

亭北栏杆倚，墙东绰约偏。玉楼能玉立，花萼衬花钿。

淡泊三生志，芬芳一世传。多情留月下，有意睡台边。

冰肌能清洁，擅心自守坚。琼花疑共见，瑶圃忽相连。

本是银妆点，何劳赤线牵。
杂兴 其一
赵崇鉘（宋代）

潮平烟敛月明高，霁宇涵空见羽毛。我自无能君了了，樯杆独倚调离骚。
严郡谒乌龙庙遇打碑者
吴龙翰（宋代）

何年故处士，灵魄此为家。
古壁填苍藓，空庭隘落花。
山坟穿去鹤，庙祭下饥鸦。
巫祝打碑卖，神功播海涯。
子野惠竹𪕋有感而赋二绝 其二
徐鹿卿（宋代）

食根为𪕋肥腰腹，食实为凰长羽毛。同是此君供廪饩，居然地位判卑高。
谒苏文忠公祠
钟继英（明代）

遗像层台烟雾中，瓣香几度仰高风。遥遥禁院金莲烛，落落天涯白鹤峰。

两赋至今留赤壁，三言当日副丹衷。高才自古多萋菲，翘首嶙峋听晓钟。
立春 其三
赵蕃（宋代）

春日每颁宽大诏，天公意与圣人同。故于半载焦枯后，一雨聊资土脉通。
送柯以善自杭游鄂
戴表元（宋代）

江汉天风日夜清，君游何处濯尘缨。
云从鹦鹉洲前出，月在凤尘山上明。
已羡以嬴吴士艳，行看词笔楚人惊。
残荪剩芷将何用，归日分张与后生。
和赵成子提干喜雨韵
袁说友（宋代）

一天膏泽下民区，此意拳拳敢自居。
欲写吴歌夸岁好，苦无杰自愧才虚。
稍留佳客联珠履，共酹余觞笑曲车。
试问苏州两年熟，岂无名笔作农书。
江神子（洪守出歌姬就席口占）
刘仙伦
（宋代）

华堂深处出娉婷。语声轻。笑声清。燕语莺啼，一付春情。恰似洛阳花正发，见花好，不知名。

金瓯盛酒玉纤擎。满盈盈。劝深深。不怕主人，教你十分斟。只怕酒阑歌罢后，人不见，暮山青。
偈颂二百零五首
释正觉（宋代）

玉女依稀夜动机，锦丝历历吐梭脐。
水天湛碧全功堕，雪月寒清一色迷。
次韵伯氏长芦寺下
黄庭坚（宋代）

风从落帆休，天与大江平。
僧坊昼亦静，钟磬寒逾清。
淹留属暇日，植杖数连甍。
颇与幽子逢，煮茗当酒倾。
携手霜木末，朱栏见潮生。
樯移永正县，鸟度建康城。
薪者得树鸡，羹盂味南烹。
香秔炊白玉，饱饭愧闲行。
业祠思归乐，吟弄夕阳明。
思归诚独乐，薇蕨渐春荣。
宿新市徐公店二首其一
杨万里（宋代）

春光都在柳梢头，拣折长条插酒楼。
便作在家寒食看，村歌社舞更风流。
周都阃归长沙寄赠一首
王廷陈（明代）

将军长揖出江城，笑解兵符野服行。制敌无惭古名将，谈经元逐鲁诸生。

桑榆日短归何恨，薏苡天高谤莫明。衡岳洞庭收壮观，玉关铜柱谢浮名。
寄次律兄学士柯田山新居
沈与求（宋代）

柯田一曲抱清湾，两角孤云拥髻鬟。猿鹤惊心招旧隐，桑麻掠眼接通阛。

似闻小筑终年就，应是幽扉尽日关。为报添丁护鸦觜，夜寒归梦绕家山。
次韵晁元忠西归十首
黄庭坚（宋代）

人言贫在家，殊胜富作客。
鸡栖牛羊下，君子亦安息。
千里求明师，赢粮从事役。
学问非物外，室虚生纯白。
减字木兰花
沈瀛（宋代）

蓬门居止。竹见宾来先啸喜。窗外敲风。果有宾朋姓字通。

莫嫌村酒。且祝佳宾千万寿。无用辞何。日出明朝事更多。
积雨新晴二月八日东园小步二首 其一
杨万里（宋代）

醉来忽堕锦网窝，无奈桃围李绕何。八角小亭无处坐，见花多处背花多。
次韵晚香桐梓山滩
缪祐孙（清代）

汎海舶忘深，过滩舟忌浅。遇险百声嗥，入隘一篙勉。

胫寒辛应疑，肩重傲亦俛。汹汹水吞鲵，齿齿石矜贙。

旁牵索虑截，横负具效报。垂钓感严情，刳木搜轩典。

下濑汉将却，望月吴牛喘。十里行竟日，尺寸苦旋转。

宗快良难求，楚惎知不免。嗟予入世涂，举足辄筮蹇。

聊因故人诗，状此以自遣。
题李绍箕溪山访隐图
弘历（清代）

诘曲山椒有路通，溪堂犹在白云中。终南若复来高怿，作者伊人定姓种。
和子瞻沿牒京口忆西湖寒食出游见寄二首
陈襄（宋代）

春阴漠漠燕飞飞，可惜春光与子违。
半岭烟霞红旆入，满湖风月画船归。
缑笙一阕人何在，辽鹤重来事已非。
犹忆去年题别处，鸟啼花落客沾衣。
捣衣曲
翟澥（宋代）

寒蛩何处栖，栖傍砧石月。
停砧问蛩鸣，砧动蛩复歇。
似鸣辛苦心，欲替征人说。
去年旧衣寄谁去，今年新衣织到曙。
却移砧石来支机，蛩鸣复在支机处。
水调歌头（送八舅朝请）
叶梦得（宋代）

江海渺千里，飘荡叹流年。等闲匹马相过，乘兴却翛然。十载悲欢如梦，抚掌惊呼相语，往事尽飞烟。此会真难偶，此醉且留连。

酒方半，谁轻使，动离弦。我歌未阕公去，明日复山川。空有高城危槛，缥缈当筵清唱，余响落尊前。细雨黄花后，飞雁点遥天。
题县八景 其七 柑榄松风
吴士耀（明代）

干霄古木上蟠龙，响根禅林和晚钟。历尽炎寒多岁月，森林共仰大夫封。
沧州五龙池
陶安（明代）

帝遣神鳞变化雄，圆湫澄碧隐幽宫。天浮片影星芒动，地涌灵幽海脉通。

五色蜿蜒遗旧迹，一方润泽溥玄功。我来亦待风雷信，烧尾桃花暖浪中。
题枕流轩诗四首 其二
张扩（宋代）

谁酌贪泉计巳疏，但知辛苦立廉隅。君今乐水自智者，未用休官乞鉴湖。
宿大安驿次壁间林利瞻方伯韵
郑岳（明代）

肩舆轧轧入闽关，尽笑先生鬓发斑。纵浪孤舟终抵岸，倦飞高鸟独还山。

病来转觉风情减，老去深知世路艰。水陆劳劳犹未了，林间打坐是真閒。
收景初书并示药物
唐庚（宋代）

乾坤心腹友，江海鬓毛斑。药补他乡阙，书开故国颜。

何时乘下泽，此日仰高山。会是归耕耦，由来有赐环。
秋日杂感
朱奕恂（清代）

短蒯长歌二十年，不羁天地总翛然。监河赊许供江水，营室虚偿贷聘钱。

妇索短縆枯井畔，儿煨半芋败炉边。日高颜巷西风急，傲骨嶙峋万仞巅。
鳗井
徐渭（明代）

飞来山上西厓水，窍眼弯环才一咫。蹄小应知非虎跑，手掬聊一洗牛耳。

丘尼作队罢燃香，剩指犹能接线量。俯仰不愁官导落，依希似放辘轳长。

畴知此井深难测，畴知个是灵鳗宅。金光抽线等蟾酥，银竹翻盆救龟折。

有时缘壁上浮屠，白肚蓝鳞搅柱粗。昨来岂是褒神降，今去宁非孔甲逋。

金山诒鼋，鼋宜不来。灵鳗一去，竟何嫌猜。伊谁下石，于井之中。

尾伤不掉，令子不终。三年乾潦食人肉，今年小浆湖波濲。

菜花黄，麦苗绿。
河冰
苏辙（宋代）

扁舟多艰虞，与我平日类。
初乘滂洋流，旋涉冻浅地。
日西阴风作，夜半流澌至。
悄然孤寂枕，觉此凝冽气。
河声噤不喧，灯花结复坠。
忽来触舟去，声与裂帛似。
平明发窗扉，吏卒僵未起。
奔腾阵马过，汹涌晴云驶。
纷纷散环玦，卷卷浮席被。
汇流忽腾蹙，曲岸相撑抵。
欹危起丘山，汗漫接洲沚。
连艘恣凌轣，千槌竞纷委。
刚强初悍顽，溃散终披靡。
扫除就虚旷，沿溯弄清泚。
我行无疾徐，乘流得坎止。
偶然追还期，愧此堕千指。
阴阳有定数，开塞亦常理。
穷冬治舟行，嗟此岂天意。
先伯父兆美公百廿年阴庆
林耀亭（清代）

屈指生辰百廿年，几经沧海变桑田。而今重见莱衣舞，恍似儿时绕膝前。
六丑
方千里（宋代）

看流莺度柳，似急响、金梭飞掷。护巢占泥，翩翩飞燕翼。昨梦前护。暗数欢娱处，艳花幽草，纵冶游南国。芳心荡漾如波泽。系马青门，停车紫陌。年华转头堪惜。奈离襟别袂，容易疏隔。

人间春寂。谩云容暮碧。远水沈双鲤、无信息。天涯渐老羁客。叹良宵漏断，独眠愁极。吴霜皎、半侵华帻。谁复省十载，匀得晕粉，髻倾鬟侧。相思意、不离潮汐。想旧家、接酒巡歌计，今难再得。
用前韵酬孟君复二首
方回（元代）

眼空敢谓世无人，松菟相依似有神。
邂逅十洲三岛衣，崎岖万有一生身。
深斟满酌堪同醉，雪鬓霜髯愧不春。
别后诗筒恐难数，何如聊尔倡酬频。
挽内兄余聘可三首
陈棣（宋代）

结发事铅椠，终身尺寸功。
矫情多病后，饮恨不言中。
户有三珠秀，家愁五盗穷。
空山埋玉树，肠断白杨风。
判府蒲左丞宠赠佳篇谨次韵
朱长文（宋代）

高文大册耀天衢，新句锵金掷隐居。
廊庙方将归辅弼，江湖犹复念耕渔。
百城草木知威望，一代贤能入荐书。
近日东南兴节士，既旌吴子又褒徐。
咏物体六十六首 其三十三 老少年
王世贞（明代）

秋色空庭媚眼明，嫣然衰叶转盈盈。虚怜夏女能倾族，恰比徐娘尚有情。

裛露丹枫聊借润，拒霜黄菊肯同盟。春英三五曾涂抹，短蔓长条恨已生。
苔钱三首
释智圆（宋代）

求多未必增贪竞，委积唯堪贳寂寥。
颜子黔娄旧居畔，乱铺平地伴逍遥。
海棠
朱淑真（宋代）

天与娇娆缀作花，更于枝上散馀霞。少陵漫道多诗兴，不得当时一句誇。
题斯行厚亲庵世祀阁二首
胡寅（宋代）

不用登临趣，凭高心重催。
庞公勤上冢，束晳更循陔。
羊枣终身慕，莪蒿鞠子哀。
年年拜寒食，岂但数云来。
江岸步月
刘文嘉（清代）

信步微吟度浅莎，夜深形影独婆娑。天高云让团团月，江净秋生渺渺波。

千古兴亡蕉下梦，百年哀乐隙中过。不须更为湘娥吊，孔、蹠同归一刹那。
冬夜读几案间杂书得六言二十首 其十四
刘克庄（宋代）

巢居吸景休粮，壁观入定放光。三万里隔弱水，六千劫坐道场。
还山留别曾常仲
释古邈（明代）

迹同孤鹤亦言归，多半生涯在翠微。便趁秋风携箬笠，遥寻落叶到山扉。

榕城衰草客心怯，剑浦寒流帆影稀。更有前头怀抱在，月明清夜忆玄晖。
赠智舟三藏
怀浦（唐代）

壮岁心难伏，师心伏岂难。寻常独在院，行坐不离坛。

岳雪当禅暝，松声入咒寒。更因文字外，多把史书看。
登云峰山观海岛诗
郑道昭（南北朝）

山游悦遥赏，观沧眺白沙。云路沈仙驾，灵章飞玉车。

金轩接日彩，紫盖通月华。腾龙蔼星水，翻凤映烟家。

往来风云道，出入朱明霞。雾帐芳宵起，蓬台植汉邪。

流精丽旻部，低翠曜天葩。此瞩宁独好，斯见理如麻。

秦皇非徒驾，汉武岂空嗟。
八十四盘
范成大（宋代）

冥鸿无伴鹤孤飞，回首尘笼一笑嬉。
八十四盘新拄杖，万三千乘旧牙旗。
石梯碧滑云生後，木叶红斑雪霁时。
说与同行莫惆怅，人间捷径转嶔巇。
送贾注归蜀
魏野（宋代）

将为干名入帝都，却言归隐蜀乡闾。
永抛丹桂辞京辇，深入青乡侍板舆。
囊里几般仙药草，杖头数卷道经书。
相门亲友应相羡，富贵终难复旧居。
赵州南金山寺小憩
潘奕隽（清代）

长路晨曦赫，高亭大道遮。闲参狮子座，来吃赵州茶。

砌绕涓涓水，盆开艳艳花。峨嵋谈往事，笑我尚思家。
陪姚使君题惠上人房
孟浩然（唐代）

带雪梅初暖，含烟柳尚青。
来窥童子偈，得听法王经。
会理知无我，观空厌有形。
迷心应觉悟，客思未遑宁。
过龙潭澳
陈耆卿（宋代）

久阔松楸信，因为龙澳来。
四山黄恋叶，一水绿澄苔。
地旷樵声出，天寒雁影回。
无人且无酒，清坐兴悠哉。
既别诸故旧独黄希声往曲江凛议未回不及语离
戴复古（宋代）

老年怀抱晚秋天，欲去思君重黯然。
闻道归来有消息，江头错认几人船。
自秦望赴五松驿，马上偶睡，睡觉成吟
白居易（唐代）

长途发已久，前馆行未至。体倦目已昏，瞌然遂成睡。

右袂尚垂鞭，左手暂委辔。忽觉问仆夫，才行百步地。

形神分处所，迟速相乖异。马上几多时，梦中无限事。

诚哉达人语，百龄同一寐。
赠辰长老
张方平（宋代）

燕坐非持律，游方不学禅。长空任飞鸟，古涧自寒泉。

见月何须指，追风不待鞭。平生一破衲，随处伴閒眠。
夏日双树园閒居檃括昔人成语作十绝句 其三
胡应麟（明代）

蓬蒿满宅前，中开一行径。高树八九株，挟书坐馀荫。
醉思仙
曹勋（宋代）

记华堂。对宝台绛蜡，红艳成行。嚲乌云髻映，浅浅宫妆。江梅媚，生嫩脸，莹素质、自有清香。歌喉稳，按镂版缓拍，娇倚银床。

天外行云驻，轻尘暗落雕梁。似晓莺历历，琼韵锵锵。别来久，春将老，但梦里、也思量。仗何人，细说与，为伊潘鬓成霜。
元夕过唐潜亨 其三
邹浩（宋代）

参禅不学庞居士，得句犹如孟浩然。要识从来用心处，阒无车马到门前。
梅花集句 其八十四
李龏（金朝）

就泥沾处衬芳尘，忆昔争游曲水滨。疏影暗香如昨日，东风二十四回春。
寄临川亲旧十首意到辄书不复次序 其八
吕本中（宋代）

吏部声名动一时，中原人物未全衰。低摧不用还归去，坐守遗经可疗饥。
秦中吟十首。立碑
白居易（唐代）

勋德既下衰，文章亦陵夷。但见山中石，立作路旁碑。

铭勋悉太公，叙德皆仲尼。复以多为贵，千言直万赀。

为文彼何人，想见下笔时。但欲愚者悦，不思贤者嗤。

岂独贤者嗤，仍传后代疑。古石苍苔字，安知是愧词。

我闻望江县，麹令抚茕嫠。在官有仁政，名不闻京师。

身殁欲归葬，百姓遮路岐。攀辕不得归，留葬此江湄。

至今道其名，男女涕皆垂。无人立碑碣，唯有邑人知。
昆阳行
薛瑄（明代）

策马从北来，南涉沙河渡。登岸得平原，极目风景暮。

暮天落叶得纵横，翻翻乱触马足鸣。苍山无数昔人远，前瞻忽及昆阳城。

城南滍水流城郭，英雄事业犹如昨。白水真人在侧微，谨厚伊岂常情度。

是时炎运寒如灰，五威使者车奔雷。惨惨三精云雾塞，萧萧九县飙风回。

真人一怒奋神武，手握赤符兴义旅。昆阳大战开天功，乌合如林散得许。

吾想当日严杀多，洗兵雷雨得滂沱。滍川倒流虎豹伏，乱麻尸积山嵯峨。

自尔威声震天地，凶魁恶党䰟飘逝。夏后周宣果再兴，成功磊落光前世。

悠悠此事千馀年，至今父老犹相传。我来正值太平日，战地尽作桑麻田。

生平游览好奇特，徘徊吊古中肠热。举鞭一笑寒天高，万里关河坐超越。
醉中戏次师言韵兼简少逸 其一
李彭（宋代）

不觉庞公隐鹿门，逢场作戏任吾真。风烟久著双蓬鬓，脱帽公应恕醉人。
正德丁丑七月朔大雨几旬伤损居多人甚苦之
王缜（明代）

大雨从何来，五日雨不止。正值秋稼兴，而乃腐之矣。

人思巢以居，鱼跃城门里。田半没飞沙，茫然夫都鄙。

不见舟楫归，但闻哭声起。生者无炊烟，死者无拯理。

我闻天听卑，无亦有名此。易占地水师，水非师之始。

捉笔不成歌，忧谁知之耳。
鸡人峰
韦骧（宋代）

石室前头一片春，天然形象附嶙峋。山家况味无晨夕，安用鸡人赋此身。
闺情
胡仲弓（宋代）

宝镜愁看泪脸红，银瓶冷落若为容。
梦魂不怕关山险，飞过巫山十二峰。
以六一泉煮双井茶
杨万里（宋代）

鹰爪新茶蟹眼汤，松风鸣雪免毫霜。
细参六一泉中味，故有涪翁句子香。
日铸建溪当退舍，落霞秋水梦还乡。
何时归上滕王阁，自看风炉自煮尝。
闰夏六月书事一首
刘克庄（宋代）

自矜力健爪距刚，乘夜阴黑来康庄。
东家亡羊西失狗，不觉杲日升扶桑。
村农贾勇群捕逐，一农奋戈扼其吭。
虎立而攫吼动地，万夫辟易农重伤。
众戈攒聚攻腹背，虎既倒毙农亦僵。
居人空巷观死虎，竞设饮具罗酒浆。
独怜逝者不可返，孩幼呱呱啼其傍。
古来猛士岂易得，揖蛙可以图霸王。
恨渠手无羽林鎗，血膏原野魂国殇。
何如姑养北宫勇，犹可自附南方强。
冷泉亭
陈洵直（宋代）

泯泯长流彻底清，石间松下倦心情。
洞天咫尺枢衣便，抖擞精神为濯缨。
浣溪沙（赋春雪追和东坡韵四首）
王之道（宋代）

阳气初升土脉苏。东郊人散欲回车。一时春雪十年无。

鱼枕蕉深浮酒蚁，鹿胎冠子粲歌珠。题诗不觉烛然须。
偈颂七十六首
释子益（宋代）

心如虚空不可量，圣君寿量亦如是。
将如是法报皇恩，天上人间更无比。
玉堂夜直
杨载（元代）

直庐岁晏动羁情，朔雪将飞觉夜明。金井辘轳哀响绝，玉阶瓴甓断纹生。

藓花莫辨沿墙迹，松叶时闻委砌声。愧以不才同制作，诸公此日负高名。
早穫
吕南公（宋代）

温风扇炎节，高壤见新稻。苍黄色犹杂，镰担力已到。

时当艰食色，不暇论赢耗。奔奔竭顷亩，翕翕资釜灶。

蒸炊防碎折，焙煏取乾燥。乡邻自齐同，早暮谁讽告。

老翁操匕箸，一食九嗟懊。岂凶存后忧，饱饫偶今暴。

骄阳有炕暵，积雨或淹涝。未是安眠人，儿童但嬉噪。
赠邑宰吕侯阼考绩之京
谢迁（明代）

薰风解愠入朱弦，甘雨随潮送画船。目断白云长爱日，心悬紫极远朝天。

承欢道喜京圻便，报政人誇令尹先。百里可能淹骥足，云程快著祖生鞭。
郡圃小梅一枝先开
杨万里（宋代）

小窠梅树太炎新，先为东风觅得春。
後日千株空玉雪，如今一朵许精神。
舟中
释延寿（宋代）

一水浮千棹，悠悠来去人。
缆开湘浦岸，帆落楚江滨。
风色东西变，潮痕旦暮新。
祗兹澄汉色，几度化为尘。
宫词 其二
王圭（唐代）

洛阳新进牡丹丛，种在蓬莱第几宫。压晓看花传驾入，露苞方拆御袍红。
题山水画
盛景年（元代）

待渡见孤舟，穿林望高阁。雨馀泉脉动，日照岩光薄。

闭户茅屋深，汲水松花落。回首白云间，两人相对酌。
送林贞耀擢岭南大参
胡应麟（明代）

慷慨芙蓉拭剑锋，飞扬云色射双龙。留题竺国三千界，倚啸罗浮四百峰。

驿路梅花春浩渺，郊原棠树暮从容。那堪大纛钱塘外，把袂河梁急暮钟。
奉赠善果师
沈辽（宋代）

大士隐精蓝，不践白衣舍。老夫厌世纷，屏迹南山下。

经时不相见，道味遥相借。岂是困烦溽，萧然雨闲暇。

白云等无心，幽林媚如画。常恨简寂履，不入东林社。

还疑松山老，怕答庞公话。吾庵朝暮成，莫向人间化。
谢王恭父惠石岩花二首
袁燮（宋代）

岩畔移来漫一丛，鲜鲜忽发十分红。
细看颇与鬷明类，言善方知美在中。
日本绍明知客请赞
释智愚（宋代）

绍既明白，语不失宗。
手头簸弄，金圈栗蓬。
大唐国里无人会，又却乘流过海东。
菩萨蛮·东风乌鹊西飞燕
陈师道（宋代）

东风乌鹊西飞燕。盈盈一水经年见。急雨洗香车。天回河汉斜。离愁千载上。相远长相望。终不似人间。回头万里山。
送刘声伯赴南安军羁置
区仕衡（宋代）

凤山君出早，马厩我来迟。
盘辟分斋日，流涕伏阙时。
谪堪栽岭树，愁莫赋江蓠。
横浦看前辈，应刘铁汉诗。
弋山眺和
傅汝舟（明代）

峰青画龟石，水丽控龙沙。
楚树悬猿直，衡云带雁斜。
笙歌塞江县，琴响彻山家。
思君整飞舄，待此步飘霞。
瑞鹤仙·正迎长时节
佚名（宋代）

正迎长时节。细数来、两旬已浃，两朝方越。画堂人笑悦。见瑞烟香袅，寿星明彻。丝丝华发。问瑶池会客，几见桃结。才经八十，春秋不记，绛人年月。奇绝。诗书教子，陶母等伦，曹家风烈。鼎来□德。儿孙尽、蓝袍客。便从今，一轴金花鸾锦，十藏琅函贝叶。愿常如、秋月圆时，长生真诀。
渭水
刘攽（宋代）

鸟鼠流清渭，岍岐导众山。悬车循暗谷，断栈出重关。

长路去未已，连峰深更艰。秋高木落外，天夐鸟飞间。

日出看群动，烟收认百蛮。别肠逾九绝，愁泪独长潸。

立志薄轩冕，隐居宜草菅。自甘家食薄，还爱綵衣斑。

从吏负夙愿，辞亲何厚颜。简书今可畏，幕府尚馀閒。

猿叫无劳思，鸿冥不易攀。归来城阙望，但见白云还。
长信宫（一作孟迟诗）
赵嘏（唐代）

君恩已尽欲何归，犹有残香在舞衣。

自恨身轻不如燕，春来长绕御帘飞。
连日治圃至山亭又作五字
陆游（宋代）

好竹千竿翠，新泉一勺冰。
残芜衬落日，老木上寒藤。
细磴欹难过，危栏曲可凭。
归时忽已暮，点点数渔灯。
夜渔
张峤（唐代）

钓艇去悠悠，烟波复春秋。
惟将一点火，何处宿芦洲。
赋得谢墅送王长史（其墅即昼七代祖吴兴守旧居）
皎然（唐代）

世业西山墅，移家长我身。萧疏遗树老，寂寞废田春。

车巷伤前辙，篱沟忆旧邻。何堪再过日，更送北归人。
题雪霁望弁山图
钱选（宋代）

眼前触物动成冰，冻笔频枯字不成。
独坐火炉煨酒吃，细听扑簌打窗声。
病中杂咏十首
陆游（宋代）

天远不可问，将如此老何！老惊诗思退，贫欠药钱多。
剡县寻僧宿，桐江买酒歌。
市桥新柳色，又是一年过。
为冯青方铭杖
陈子壮（明代）

七尺之筇，五尺之童。何以御之，老子犹龙。
拟古其二
李白（唐代）

高楼入青天，下有白玉堂。明月看欲堕，当窗悬清光。
遥夜一美人，罗衣沾秋霜。含情弄柔瑟，弹作陌上桑。
弦声何激烈，风卷绕飞梁。行人皆踯躅，栖鸟起回翔。
但写妾意苦，莫辞此曲伤。愿逢同心者，飞作紫鸳鸯。
寄大光
陈与义（宋代）

芭蕉急雨三更闹，客子殊方五月寒。
近得会稽消息否，稍传荆渚路歧宽。
初入芦山三首
苏轼（宋代）

自昔怀清赏，神游杳霭间。
如今不是梦，真个在卢山。
水陆寺
戴复古（宋代）

长沙沙上寺，突兀古楼台。
四面水光合，一边山影来。
静分僧榻坐，晚趁钓船回。
明日重相约，前村访早梅。
敷溪高士
郑谷（唐代）

敷溪南岸掩柴荆，挂却朝衣爱净名。闲得林园栽树法，

喜闻儿净读书声。眠窗日暖添幽梦，步野风清散酒酲。

谪去征还何扰扰，片云相伴看衰荣。
书王仲元都巡城上小亭
周行己（宋代）

王子吹箫处，孤城城上台。回回众山入，隐隐一川来。

花草三春合，轩窗四面开。得官兼吏隐，端复谢尘埃。
殿前欢·对菊自叹
张养浩（元代）

可怜秋，一帘疏雨暗西楼，黄花零落重阳后，减尽风流。对黄花人自羞，花依旧，人比黄花瘦。问花不语，花替人愁。
水龙吟 其四 白莲
王沂孙（宋代）

淡妆不扫蛾眉，为谁伫立羞明镜。真妃解语，西施净洗，娉婷顾影。

薄露初匀，纤尘不染，移根玉井。想飘然一叶，飕飕短发，中流卧、浮烟艇。

可惜瑶台路迥。抱凄凉、月中难认。相逢还是，冰壶浴罢，牙床酒醒。

步袜空留，舞裳微褪，粉残香冷。望海山依约，时时梦想，素波千顷。
凤凰台忆吹箫
权无染（宋代）

水国云乡，冰魂雪魄，朝来新领春还。便未怕、天暄峰蝶，笛转羌蛮。一树垂云似画，香暗暗、白浅红班。东风外，清新雪月，潇洒溪山。

应是飞琼弄玉，天不管、年年谪向人间。占芳事，铅华一洗，红叶俱残。多少烟愁雨恨，空脉脉、意远情闲。无人见，翠袖倚竹天寒。
探菊二首
方回（元代）

秋旱今年冷意乖，将无断送老生涯。
山田百谷俱焦槁，一雨何妨为菊花。
陪会稽太守游鉴湖会于禹祠之下
黄裳（宋代）

一鉴沈沈含万象，千岩竞秀还相向。季真梦断归去来，数顷寒光对夷旷。

管弦公外与民同，秘阁先生千骑长。从公于迈巷无人，画船解缆争先放。

去探禹穴升稽山，语笑相逢洞天上。玉帛纷纷何处寻，谩对遗陵起悽怆。

越王羞辱微之欢，山水依然人独往。先生揖我攲金卮，吾道本来无得丧。

日月如飞奚用劳，醉舞言归勿令荡。湘灵不见湘江閒，回首斜阳落秦望。
次韵马少伊木犀
范成大（宋代）

月窟飞来露已凉，断无尘格惹蜂黄。
纤纤绿裹排金粟，何处能容九里香？
水尾山腰树影苍，一天风露不供香。
谁家镜里能消得，付与诗人古锦囊。
密密娇黄侍翠舆，避风遮日小扶疏。
画阑想见悬秋晚，无限宫香总不如。
邵公济求泰定山房十诗·尽山亭
苏籀（宋代）

蚁封于何险，醯鸡岂必嗤。
须弥一目了，亭中大然之。
寿悦斋李先生
程公许（宋代）

君千见温公崇福十五年，上下千载书法岩。
又千见蜀公静退千待耄，钟律制成天一笑。
乐则行之忧则远，出处无非圣之时。
一朝都人拥马首，留相天子千得辞。
颍昌胡为几千动，各以就去揭榘仪。
悦斋先生天下士，琬琰琮璜国镇瑞。
盛名姱节耀古今年内，岁晚松阶犹候对。
时台剧谈锯蜚屑，志堂析疑{上竹下氐}启钥。
夜归风雨一龛灯，目电窥书光烁烁。
禹贡山川如指掌，漆园之解无郭象。
更将次五订箕畴，千妨后觉勤鑽仰。
年来岷峨殊怆悽，公与洁斋名德齐。
长康磊配晓月，士有司命国蔡蓍。
卧架诗书差足乐，凭高忍见楚氛恶。
岂千望公勇拂衣，正恐百姓须公活。
愿公相业追无佑，以一至诚服雄狡。
愿公眉寿如东轩，黄发皤皤国元老。
云蒸雨族沛作霖，贤以类聚治乃兴。
卷舒在公亦何心，四海矫首四山岑。
薰风自南一披襟，起舞称寿千黄金。
洗耳五弦虞氏琴，为公缓轸歌嗣音。
贺新凉 答随园先生除夕告存诗
孙云鹤（清代）

一纸飞书至。报随园、烟霞杖履，依然人世。梨枣思传多少客，挽住先生归辔。

正好在、红尘游戏。混沌初分老蝙蝠，问生时、谁识何年始。

郭璞算，虚言耳。

贺诗此日应千纸。想开缄、梅花风里，猿欢鹤喜。诗世界宽无历劫，如此神仙有几。

真别有、人间天地。明日岁华新又是，□壶中、甲子从头起。

松柏寿，自难纪。
赠张驸马斑竹柱杖
护国（唐代）

此君与我在云溪，劲节奇文胜杖藜。

为有岁寒堪赠远，玉阶行处愿提携。
春诗十三首 其十三 陌头飞絮
邓云霄（明代）

抟风学雪舞，散作满天愁。万户莺啼遍，谁家独倚楼？
同李苏州伤美人
皇甫冉（唐代）

玉佩石榴裙，当年嫁使君。专房犹见宠，倾国众皆闻。

歌舞常无对，幽明忽此分。阳台千万里，何处作朝云。
【双调】湘妃怨_楚天空阔楚
阿鲁威（宋代）

楚天空阔楚天长，一度怀人一断肠。此心只在肩舆上，倩东风断武昌，助离
愁烟水茫茫。竹上雨湘妃泪，树中禽蜀帝王，无限思量。
夜来雨横与风狂，断送西园满地香，晓来蜂蝶空游荡，苦难寻红锦妆。问东
君归计何忙。尽叫得鹃声碎，却教人空断肠，漫劳动送客垂杨。
戏题郡斋水墨坐屏二首
杨万里（宋代）

两客呼船一急行，树林半落半犹青。
诸峰最是中峰好我，欲峰头筑小亭。
送鉴上人还故山
释文珦（宋代）

偶随流水出，不碍滞人间。
道树多年别，空门此日还。
瀑飞春涧净，云度晓窗閒。
后会应难定，相思桂满山。
折杨柳
陈言（明代）

袅袅城边柳，相思几度攀。
不颦复不语，长望独长叹。
露叶凝愁黛，垂条拂髻鬟。
落花相与恨，不断若连环。